Frederikshavn White Hawks trak det længste strå, da der mandag aften var nordjysk lokalopgør i landets bedste ishockeyrække, Metal Ligaen. Aalborg Pirates var på besøg i Frederikshavn, og de måtte tage hjem uden point, efter at værterne sikrede sig en 2-1-sejr på en scoring et sekund før tid. Den tidligere Aalborg-spiller Christopher Frederiksen bragte værterne foran efter lidt over otte minutters spil, da han passerede George Sørensen i Pirates-målet. Halvandet minut senere var gæsterne tæt på at styre udligningen i nettet, men White Hawks-målmand Tadeas Galansky var vaks og fik afværget forsøget. Mål i sidste sekund Der blev ikke scoret mere end den ene gang i en chancefattig første periode, og heller ikke i den første halvdel af anden periode blev mållamperne aktiveret. Begge mandskaber kom dog frem til flere skud på mål end i første periode, og godt og vel midtvejs i opgøret fik Jeppe Jul Korsgaard udlignet for Aalborg. I tredje periode var der stillingskrig mellem de to nordjyske hold, der begge ligger i toppen af Metal Ligaen. Pirates pressede på i særligt den første halvdel af perioden, men mod slutningen kom White Hawks bedre med. Et sekund før tid scorede debutanten Aleksi Halme sejrsmålet for Frederikshavn, som dermed tog en 2-1-sejr og de tre point. Dermed strøg værterne forbi Aalborg i tabellen og op på førstepladsen.

Referat:
Frederikshavn White Hawks vandt sæsonens andet nordjyske lokalopgør i Metal Ligaen på en scoring af debutanten Aleksi Halme i kampens sidste sekund.